Compania Naţională de Administrare a Infrastructurii Rutiere (CNAIR) a avizat, pe 30 mai, indicatorii necesari pentru drumul expres Bacău-Piatra Neamț, anunță, pe Facebook, Cristian Pistol, director general al CNAIR.
”Încă un drum de mare viteză din Moldova prinde contur! Am avizat în Consiliul Tehnico-Economic (CTE) al CNAIR indicatorii necesari construcției drumului expres Bacău-Piatra Neamț. Acest nou drum de mare viteză va avea o lungime de 51 de kilometri și va asigura legătura între A7 (secțiunea Bacău-Pașcani), DN2 și DN15”, a notat directorul Pistol.
Pe traseul care va tranzita județele Bacău și Neamț vor fi construite: 6 viaducte, 17 pasaje, 7 poduri, două spații de servicii, un centru de întreținere și coordonare și 5 noduri rutiere (A7, Racova, Podoleni, Săvinești, Piatra Neamț). Construcția va fi finanțată din fonduri europene nerambursabile. (M.C.; HARTA: CNAIR)